T1548.32
Exported from Holy-Writings.com on 2026-07-05 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(32)

9 十善業道品舍利弗阿毘曇論緒分十善業道品第九

問曰：

幾善業道？

答曰：十。

何等十？

不殺生乃至正見。

云何不殺生？

若人離殺生，棄捨刀杖，慚愧慈悲哀愍一切眾生，是名不殺生。

云何不盜竊？

若人離竊盜，不盜他物，是名不盜竊。

云何不邪婬？

若人離邪婬，他所護女終不婬犯，是名不邪婬。

云何不妄語？

若人離妄語，不知言不知、知言知、不見言不見、見言見、不為己身、不為他人、不為財物而作妄語，是名不妄語。

云何不兩舌？

若人離兩舌，在此聞不至彼說，不欲壞此；在彼聞不至此說，不欲壞彼，若破壞者欲令和合，已和合者欲令增歡喜共相娛樂，是名不兩舌。

云何不惡口？

若人離惡口，離麁獷言，語言柔軟眾人愛喜，是名不惡口。

云何不綺語？

若人應時語、真實語、有義語、調伏語、寂靜語、順時善語，是名不綺語。

云何無貪？

若人離貪，不悕望他村邑財物令是我有，是名無貪。

云何無瞋？

若人離瞋恚心，不欲令此眾生傷害繫閉受種種苦，是名無瞋。

云何正見？

若人正見，信有施有祠祀，乃至世有沙門婆羅門正見正趣有證知今世後世者，是名正見。

不殺生以何因？

不殺生為誰因？

不殺生以無貪因、以無恚因、以無癡因、以心心數法因。

不殺生為誰因？

是天上人中受樂因，若餘報生人中長壽。

不竊盜以何因？

不竊盜為誰因？

不竊盜以無貪因，乃至以心心數法因。

不竊盜是天上人中受樂因，若餘報生人中財物不消耗。

不邪婬以何因？

不邪婬為誰因？

不邪婬以無貪因，乃至以心心數法因。

不邪婬是天上人中受樂因，若餘報生人中不諍競。

不妄語以何因？

不妄語為誰因？

不妄語以無貪因，乃至以心心數法因。

不妄語是天上人中受樂因，若餘報生人中不被誹謗。

不兩舌以何因？

不兩舌為誰因？

不兩舌以無貪因，乃至以心心數法因。

不兩舌是天上人中受樂因，若餘報生人中眷屬親厚。

不相憎嫉破壞。

不惡口以何因？

不惡口為誰因？

不惡口以無貪因，乃至以心心數法因。

不惡口是天上人中受樂因，若餘報生人中聞適意聲。

不綺語以何因？

不綺語為誰因？

不綺語以無貪因，乃至以心心數法因。

不綺語是天上人中受樂因，若餘報生人中言為貴重。

無貪以何因？

無貪為誰因？

無貪以專敬因，專敬以善根因，以心心數法因。

無貪是天上人中受樂因，若餘報生人中無諸緣事。

無恚以何因？

無恚為誰因？

無恚以專敬因，乃至以心心數法因。

無恚是天上人中受樂因，若餘報生人中無多怨憎。

正見以何因？

正見為誰因？

正見以專敬因，乃至以心心數法因。

正見是天上人中受樂因，若餘報生人中不以邪為吉。
-- T1548.32 — Taisho Tipitaka (CC0-1.0)